ჰობიტი: მოულოდნელი მოგზაურობა
ჰობიტი: მოულოდნელი მოგზაურობა (ინგლ. The Hobbit: An Unexpected Journey) — რეჟისორ პიტერ ჯექსონის კინოტრილოგიის „ჰობიტი“ პირველი ფილმი. იგი ეფუძნება ჯ.რ.რ. ტოლკინის რომანს „ჰობიტი“ (1937). მას მოჰყვება ორი ფილმი, „ჰობიტი: სმაუგის ნაოხარი“ (2013) და „ჰობიტი: ხუთი ლაშქრის ბრძოლა“ (2014). ფილმში მოქმედება მიმდინარეობს შუახმელეთში. სიუჟეტის მიხედვით ჰობიტი ბილბო ბეგინსი (მარტინ ფრიმენი) ჯადოსან განდალფის მიერ ჩათრეულია მოგზაურობაში 13 ჯუჯასთან ერთად, თორინ მუხისფარის (რიჩარდ არმიტიჯი) მეთაურობით. მათი მიზანია დრაკონ სმაუგის მიერ მიტაცებული მარტოსული მთის დაბრუნება. ფილმის პრემიერა გაიმართა 2012 წლის 28 ნოემბერს, ველინგტონში, ახალ ზელანდიაში, ხოლო ძირითადი ჩვენებები დაიწყო 2012 წლის 14 დეკემბრიდან. პრემიერა საქართველოში გაიმართა 2012 წლის 20 დეკემბერს.